મુંબઈ, તા. 15 : શૅરબજારમાં શરૂઆત સુધારે થયા પછી હોલસેલ ફુગાવાના ઊંચા (મોંઘવારીના) આંકડા અને રૂપિયામાં નવો મૂલ્ય ઘસારાનો આંક ડૉલર સામે 74.48 ક્વૉટ થવાથી બજારમાં સખત વેચવાલી આવી હતી. જોકે, રૂપિયો ટ્રેડ અંતે થોડો રિકવર થયો હતો. પરંતુ એશિયન બજારોમાં નબળાઈને લીધે સ્થાનિક બજારમાં શૅરના ભાવનો અંડરટોન મિશ્ર વધઘટે નબળો રહ્યો છે. આમ છતાં બજારનો સૂચકાંક છેવટે સુધારે બંધ રહ્યો હતો. એનએસઈ નિફ્ટી શરૂઆતમાં અગાઉના બંધ 10,472થી ઉપર 10,524 ખૂલીને 10,526 થઇને પુન: ઘટવા લાગતા અને રૂપિયાની સવારની નબળાઈને લીધે નિફ્ટી 10,410 સુધી નીચે ઉતર્યો હતો. આ તબક્કે રૂપિયામાં રિકવરી આવવા સાથે ફાર્મા શૅરો અને ટેક્નૉલૉજી શૅરમાં લેવાલીથી નિફ્ટી પુન: 40 પોઇન્ટ સુધરીને ટ્રેડિંગ અંતે 10,512 બંધ રહ્યો હતો. બીએસઈ સેન્સેક્ષ 131 પોઇન્ટ વધીને 34,865 બંધ હતો.